УПУТСТВО ЗА ПИСАЊЕ ПРЕДЛОГА ПРОЈЕКТА

Основни подаци о подносиоцу предлога пројекта и о пројекту

Наведите званичан назив удружења (како је наведено у документу о регистрацији), град/општину и адресу на којој је регистровано удружење, матични број удружења, ПИБ удружења, рачун удружења, контакт податке удружења (број телефона и адресу е-поште), лице које заступа удружење и његову функцију у удружењу, контакт особу и њен број телефона.

Подаци о пројекту

**Назив пројекта**

Наведите назив који сте дали вашем пројекту. Потрудите се да назив буде кратак и да говори о суштини вашег пројекта.

**Група активности за коју аплицирате**

Потребно је да кликом на квадратић испред понуђених одговора одаберете која је то доминантна група активности Конкурса за коју аплицирате. Треба да се определите за једну.

Групе активности које ће бити финансиране на Конкурсу су:

1. Јачања улоге удружења бораца, војних инвалида, цивилних инвалида рата, породица палих бораца и породица цивилних жртава рата
2. Унапређења учешћа бораца војних инвалида, цивилних инвалида рата, породица палих бораца и породица цивилних жртава рата у животу шире друштвене заједнице,
3. Промоције неговања традиција ослободилачких ратова Србије.

**Локација на којој се одвијају пројектне активности**

Наведите град или општину у којем/којој ће се спроводити ваше пројектне активности. Уколико се пројекат спроводи у више градова или општина, наведите сваки од њих. Уколико је у питању нека од београдских општина треба написати Београд-назив општине (нпр. Београд-Звездара или Београд-Нови Београд). У пољу испод, наведите адресу на којој ће се спроводити активности.

**Трајање пројекта**

Кликом на „Изабери” појавиће вам се листа понуђених одговора са бројем месеци трајања пројекта. Изаберите један од понуђених одговора. Уколико је трајање пројекта краће од месец дана на листи треба изабрати адекватан одговор, а у опису пројекта појаснити колико тачно траје пројекат.

**Приказ буџета**

Представите укупне трошкове пројекта, као и износ који се тражи од МРЗБСП.

**Кратак опис пројекта**

У овом пољу дајте кратак, концизан и свеобухватан опис пројекта (у максимално 15 редова). Кратак опис пројекта треба да прикаже све главне делове пројекта у неколико реченица.

**Претпројектне активности**

**1.1. Опис проблема**

Наведите проблеме са којима се циљна група суочава и потребе циљне групе које произилазе из тих проблема (у максимално 10 редова). Представите стање у којем се циљна група налази и наведите последице тог стања угрожености које желите да промените. Да бисте што јасније и убедљивије изложили проблематично стање или потребу коју желите да решите, поткрепите тај приказ статистичким подацима добијеним из поузданих извора (навести извор података), прегледом релевантне литературе и/или вашим сопственим запажањем.

**1.2. Партипација корисника приликом планирања пројекта**

Наведите да ли је приликом планирања пројектних активности постојала партиципација корисника и, уколико јесте, у ком облику. Пожељно је да приликом планирања пројекта крајњи корисници пројекта буду укључени.

**1.3. Предуслови**

Наведите предуслове од којих зависи спровођење одређених пројектних активности (нпр. протокол о сарадњи, обезбеђење подршке локалне самоуправе и сл.). На пример: уколико планирате да радионице спроводите у оближњој школи, за то вам је потребна дозвола директора школе. Без ове сагласности не можете гарантовати да ће се радионице заиста тамо и одвијати, те је потребно да овај документ доставите уз вашу пријаву.

**1.4. Ризици**

Наведите могуће ризике које предвиђате и који могу омести предложену реализацију активности. Они могу бити повезани са циљним групама (незаинтересованост корисника и сл.), али се могу тицати и ширег окружења.

Корисници пројекта

**2.1. Циљна група**

Наведите опште карактеристике главне циљне групе обухваћене пројектом и представите је тако што ћете навести њену бројчану и старосну структуру као и друге карактеристике које сматрате битним.

Представите и оне циљне групе којима ће се пројекат бавити и које су повезане са главном. Решавање проблема главне циљне групе, посредно ће решити проблеме и осталих циљних група.

**2.2. Које критеријуме сте користили при одабиру корисника са којима се планира рад на пројекту**

Сваки пројекат је намењен **корисницима –** одређеном броју људи који долазе из циљних група или групе којом се ви намеравате бавити. Због тога је од суштинског значаја да се дају прецизне информације о начину на који сте одабрали кориснике из циљне групе, да бисте показали колико је услуга коју пројектом нудите доступна и који део циљне групе захвата.

**2.3. Структура корисника**

Корисници пројекта су особе са којима се на пројекту директно ради. Наведите називе група корисника пројекта и планирани број корисника обухваћених пројектом.

Фазе пројектног циклуса

**3.1. Групе активности**

Наведите активности које ћете спроводити у оквиру пројекта. Сваки пројекат се састоји из неколико већих **група активности,** у оквиру којих постоји више појединачних активности. Нпр. група активности – Медијска презентација може садржати следеће појединачне активности: контактирање медија, конференција за штампу, јавна трибина.

Све активности ставите у временски оквир пројекта и наведите ко изводи активности (овде не наводити имена и презимена, већ удружење задужено за реализацију како целе групе, тако и појединачних активности).

**3.2. Образложите како ћете спроводити сваку од наведених група активности, наведите њихов садржај, методику и логику повезаности са резултатима и општим циљем пројекта**

Наведите додатни опис активности и логику повезаности активности са резултатима и општим циљем пројекта. Све активности морају да се реализују у току трајања пројекта. План активности мора да буде реалан, комплетан, јасан и кохерентан и активности унутар њега морају имати логичан редослед.

#### Крајњи исходи пројекта

**4.1. Општи циљ пројекта**

Под општим циљем се подразумева стратешка, реформска или пожељна друштвена промена или утицај који ће пројекат имати на социјалну средину у којој се спроводи. Он објашњава зашто је пројекат важан за друштво, у смислу дугорочне користи за крајње кориснике и шире користи за друге групе.

Општи циљ се не досеже имплементацијом једног пројекта. Појединачни пројекат само доприноси његовом остварењу.

**4.2. Резултати пројекта**

Резултати – конкретне добробити, бенефити и услуге које ће корисници добити од спроведених група активности пројеката. **Резултати морају бити мерљиви.**

Резултати, као и сврха пројекта, морају бити:

* **Реални** – могу се реализовати са постојећим ресурсима у оквиру задатог временског периода
* **Конкретни** – могу се јасно дефинисати и прогрес се може приписати пројекту, а не нечем другом
* **Мерљиви** – на основу њих је могуће измерити успех пројекта

Индикатори резултата треба да се садржајно недвосмислено односе и да доказују постизање очекиваних резултата, нпр. број корисника који је усвојио нове вештине.

**4.3. Праћење и процена постигнућа (мониторинг и евалуација)**

Наведите начин на који ћете вршити интерни мониторинг и евалуацију пројекта. Наведите најважније индикаторе које намеравате да користите за оцену успешности пројекта.

Добар план мониторинга треба да образложи који ће индикатори, постављени уз очекиване резултате, бити одабрани за праћење и којом динамиком ће се обављати мониторинг и евалуација.

Приликом планирања мониторинга (праћења) и евалуације (процене постигнућа) треба имати у виду да они морају одговорити на следећа основна питања:

1. ШТА ће се пратити и процењивати?
2. КО ће вршити праћење и процену?
3. КАДА ће пратити и процењивати?
4. КАКО, којим методама и инструментима ће се вршити праћење и процена?

#### Одрживост

**5.1. Одрживост**

Важно је представити шта ће се са пројектом десити након што МРЗБСП престане са финансирањем ваших пројектних активности. Наведите план одрживости пројекта који ће обухватити планиране изворе финансирања, учешће корисника у трошковима пројекта, учешће локалне самоуправе, локалних донатора и слично.

Наведите какав је однос органа локалне самоуправе према пројекту. Постоји ли спремност локалне самоуправе да пружи конкретан допринос за реализацију пројекта, као и спремност на преузимање финансирања услуге по престанку финансирања од стране МРЗБСП?

#### Партнерство

**6.1. Основни подаци о партнерском удружењу/институцији**

Уколико су у пројекат укључена партнерска удружења, навести њихове податке, ресурсе и искуства релевантна за реализацију пројекта.

**6.2.** **Образложите на који начин партнер учествује у реализацији пројекта**

Детаљно образложите улогу партнера у пројекту и начин на који ће пројектно партнерство бити координисано.

##### **Капацитети за управљање и реализацију пројекта**

**7.1. Чланство у удружењу**

Наведите број свих чланова Вашег удружења.

**7.2. Особље ангажовано на пројекту**

Наведите имена и презимена особа које ће учествовати на пројекту, њихове **биографије** и функције у пројектном тиму и њихове квалификације. Овде је потребно навести формално образовање, неформално образовање и релевантно радно искуство у другим пројектима или на пословима који су повезани са њиховим функцијама у тиму.

**7.3. Искуство у реализацији пројеката**

Представите сваки од пројеката на којем сте учествовали са појединачном табелом. Укратко представите најзначајније резултате пројекта, а у делу о улози вашег удружења, наведите да ли је удружење било носилац пројекта или партнер, на који начин је било укључено у реализацију пројекта и колико је запослених било укључено у пројекат.

**7.4. Ресурси**

Представите буџет вашег удружења у три претходне године, према категоријама наведите колико запослених (стално или привремено) има ваше удружење (нпр. радно место дефектолог - стално запослен; број запослених 3), којом опремом располажете (нпр. 4 компјутера, 1 возило, канцеларија површине 50м2 и сл.) као и остале релевантне ресурсе (овде можете навести нпр. 20 волонтера и сл.).

Изјаве подносиоца предлога пројекта и партнера на пројекту

Ваш предлог пројекта мора бити потписан од стране како носиоца предлога пројекта тако и свих партнерских удружења (уколико постоји партнерство). Изјаву потписују особе одговорне за пројекат испред удружења носиоца пројекта и партнера пројекта.

**ПОДСЕТНИК (ЛИСТА ЗА ПРОВЕРУ)**

Пре него што пошаљете своју пријаву, молимо вас да проверите да ли је:

* Пријава комплетна (да ли садржи попуњене Анексе 1, 2, 3 и 4 и доле наведену документацију) и усаглашена са Смерницама за подносиоце предлога пројекта
* Изјава подносиоца пријаве потписана и оверена од стране овлашћеног лица
* Изјава партнера пројекта – уколико партнерство постоји потписана и оверена изјава од стране овлашћеног лица

## Обавезна документација

(Доставља се један оригинални примерак оверен од стране овлашћеног лица и електронска верзија на ЦД-у и УСБ-у и електронским путем на адресу projektiborci@minrzs.gov.rs искључиво у форматима Word, Excel и уз обавезу PDF формата).

* Образац за писање предлога пројекта (Анекс 1),
* Образац буџета пројекта (Анекс 2),
* Наративни буџет (Анекс 3),
* Извршни преглед пројекта (Анекс 4)

### Остала пожељна документација

(Доставља се једна копија)

* Прилог 1 - модел уговора о партнерству, уколико се пројекат реализује у партнерству са удружењем грађана, локалном самоуправом, институцијом,
* Прилог 2 – Модел Уговора
* фотокопија решења о регистрацији,
* фотокопија извода из статута удружења, у коме је утврђено да се циљеви удружења остварују у области у којој се пројекат реализује,
* извештај о уредном финансијском пословању у 2022. години (биланс стања и биланс успеха).

Сагласности, препоруке, прецизно написана подршка локалне самоуправе са јасно исказаном спремношћу да настави са финансијском и другом подршком пројектним активностима, изјава о спремности за пружање финансијске подршке написана од стране локалних или међународних донатора итд. Уколико су неки од ових докумената наведени у одељку 1.3. (Предуслови) овог обрасца, обавезно их приложите. Релевантна истраживања која говоре у прилог описа проблема који сте навели у овом обрасцу, такође, приложите.